初離淮陰聞汴水已下呈七兄
作者：張耒
朝代：宋

paragraphs: 朝離淮陰市，春水滿川平。
依依道邊人，送我亦有情。
千里積雪消，布穀催春耕。
人家遠不見，柳色烟中明。
輕舟鳴桹子，野靜遙相應。
連網收潑剌，嘉魚飽南烹。
平生晤語歡，促膝聯弟兄。
相逢古難得，白髮老易生。
檣烏飛更北，汴柳綠相迎。
從今淮山夢，却在鳳凰城。